ועדת החינוך, התרבות והספורט, כנסת 24, פרוטוקול מספר 32, 2021-10-19 00:00

שרן השכל: שלום לכולם, אני מתכבדת לפתוח את ישיבת הוועדה, לעניין הצעת תקנות מכוני כושר (רישוי ופיקוח)(פטור מנוכחות מדריך בחדר כושר)(תיקון מס'), התשפ"א-2021.

שרן השכל: קיימנו דיון ארוך בדיון הקודם שלנו.

שרן השכל: נמצאים אתנו נציגים ממשרד התרבות והספורט.

שרן השכל: אני אתן לכם להציג את התקנות ואת התיקונים והשינויים שנעשו.

סימון דוידסון: אני יכול להגיד כמה דברים לפני?

שרן השכל: בבקשה.

שרן השכל: לרשותך 2 דקות.

סימון דוידסון: תודה.

סימון דוידסון: לפני שבוע הגיעו התקנות לוועדה הזאת.

סימון דוידסון: אני מודה ומתוודה שכאשר קראתי אותן הייתה לי קצת מערבולת בבטן והרבה מאוד הסתייגויות מהתקנות האלה.

סימון דוידסון: עשינו דיון ארוך ולאחריו למזלי הרב היו לי כמה ימים לבחון את הדברים, גם לגבי מה שקורה בארץ וגם לגבי מה שקורה בעולם, להתייעץ עם הרבה מאוד בכירי ספורט לשעבר וגם כיום.

סימון דוידסון: גם היום אני יכול לומר שאני לא שלם במאה אחוז עם כל התמונה הזאת, אבל אנחנו במדינת ישראל בממשלה הזאת היום, בימים האלה, עובדים על חוק ההסדרים ועושים הרבה מאוד שינויים ברגולציה.

סימון דוידסון: אנחנו משתדלים מאוד מאוד בכל תחום ובכל מקום להפחית רגולציה ושזה בסופו של דבר שזה ייטיב עם בעלי העסקים ועם האזרחים עצמם.

סימון דוידסון: גם בנושא הזה, בעולם הספורט וחדרי הכושר צריכים לעשות רגולציה.

סימון דוידסון: אני מודה ומתוודה שהדברים שאני קורא אותם – ברובם הם דברים נכונים שצריכים להיעשות.

סימון דוידסון: הוועדה ביקשה לעשות מספר שינויים ומספר הספורט קיבל אותם, ונדון בשינויים האלה.

סימון דוידסון: השינויים האלה, בעצם, שומרים על הבטיחות של האזרחים, של המתאמנים בחדרי הכושר, גורמים לזה שגם צעירים יקבלו מדריכים – כי הנושא של עד גיל 18, אנחנו לא יורדים ממנו.

סימון דוידסון: עדיין עד גיל 18 יש חובת מדריך.

סימון דוידסון: זה אומר שהרבה מאוד מהשעות בחדרי הכושר יהיו עם מדריך בכלל הגיל.

סימון דוידסון: והדבר האחרון זה יידעו של כל המתאמנים.

סימון דוידסון: הם יצטרכו לדעת, יצטרכו להחתים אותם על זה, יצטרכו לשים שלטים – שאנשים לא יופתעו פתאום.

סימון דוידסון: ואני אומר לכם שמה שיקרה בסוף – הרבה מאוד מהמועדונים ישאירו מדריכים, והמדריכים יפעלו בצורה הרבה יותר מקצועית.

סימון דוידסון: אמנם יהיו שעות שלא יהיו מדריכים, יהיו שעות שמספר המתאמנים יהיה נמוך, אבל עדיין – במועדונים וחדרי כושר שרוצים לתת שירות ללקוחות יהיו מדריכים, והמדריכים יתנו להם את השירות הזה, וחשוב שגם המועדונים יבינו – זה לא שעכשיו אנחנו משאירים את המועדון עם מפתח למנויים ובזה נגמר הסיפור.

סימון דוידסון: יש מגיש עזרה ראשונה, צריך שיהיה פיקוח, שהאזרחים לא יחשבו שפתאום נכנסים לחדר כושר ואין אף אחד שם.

סימון דוידסון: לא, זו לא התמונה.

סימון דוידסון: אז קודם כל אני מאחל בהצלחה, שהפיילוט הזה – כי זה פיילוט, זה הוראות לשנה וחצי – אני מאוד מקווה שזה יהיה טוב גם למתאמנים, בעיקר למתאמנים, וגם למועדונים עצמם.

סימון דוידסון: אנחנו נתקין את התקנות ונעבור עליהן, פריט פריט, אבל היה חשוב לי להגיד שהתמונה נבדקה, ודנו בדברים.

שרן השכל: תודה רבה לך, חבר הכנסת דוידסון.

שרן השכל: אני גם רוצה לברך.

שרן השכל: אני חושבת שככל שאנחנו מקלים על רגולציה וביורוקרטיה מיותרת, כאשר היא מיותרת – אנחנו למעשה מקלים על ישראלים, אנשים מדהימים, מלח הארץ שמקדמים את המדינה, את הכלכלה ועובדים קשה כדי לפתוח עסק.

שרן השכל: להיות בעל עסק נראה לי אחד המקצועות הקשים במדינת ישראל.

שרן השכל: ולכן אני כתפיסת עולם וכמחוקקת ככל שאני יכולה להקל עליהם ברגולציה, בביורוקרטיה ובהיטלים המטורפים ובסכומי הכסף האדירים שהם מוציאים – זה תפקידנו וכך אנחנו צריכים לעשות.

שרן השכל: כמובן שאנחנו צריכים לשמור על מגבלות בריאותיות תקינות ולוודא שאף אחד לא נפגע מהסרת חסמים ורגולציה.

שרן השכל: לכן אני חושבת שאותו מתווה שהגיע לפתחנו הוא מתווה מאוזן והוא מתווה טוב, וכפי שקבענו – אנחנו למעשה מאשרים אותו לשנה, נכון?

קריאה: לשנה וחצי.

שרן השכל: לשנה וחצי, בסדר גמור.

שרן השכל: לבקשת משרד התרבות והספורט אנחנו נאשר לשנה וחצי.

שרן השכל: ובזמן הזה תביאו תיקוני חקיקה שבאמת מסדירים ומפרטים ועושים את הדברים, ואני מקווה – הקלות נוספות וראויות שמגיעות לאותם מכוני הכושר, כי בסוף זה מה שמעודד אורח חיים בריא, ההגעה לאותם מקומות.

שרן השכל: ככל שהאמצעים יותר זמינים והמחירים יותר סבירים, ככה אזרחי ישראל יוכלו ליהנות מאורח חיים בריא יותר.

שרן השכל: משרד התרבות והספורט – אתם רוצים להציג את הדברים?

גלעד שץ: למעשה חבר הכנסת דוידסון הציג את הכול.

גלעד שץ: אם יש לכם שאלות, בבקשה.

שרן השכל: אז נציג את הדברים ונראה אם יש שאלות.

תמי סלע: חשוב לי להזכיר שעלה כאן בוועדה, ובין היתר בגלל זה באו התיקונים – שההסמכה בחוק מדברת על סוג מסוים של מכוני כושר, והערנו על הקושי שבעצם קובעים פה הוראה שתחול על רוב חדרי הכושר, ושנכון היה להביא את זה בתיקון חקיקה, כי באמת הוא בא מכיוון של הפחתת רגולציה כללית, ולכן דובר על משהו שהוא לשנה וחצי, גם על רקע קשיי התקופה וההקלות שרוצים לתת על רקע הקורונה למכוני הכושר.

תמי סלע: אז באמת זו הוראת שעה לשנה וחצי.

תמי סלע: עוד קושי שעלה זה מבחינת היערכות גם של המועדונים עצמם וגם של המדריכים, ובין היתר בגלל זה קבענו הוראת תחילה ל-30 יום אחרי פרסום התקנות ולא מיידית.

תמי סלע: אז זה התיקון השני שנכנס פה.

תמי סלע: אבל עדיין, סוגייה שתפגוש את המדריכים הפעילים.

תמי סלע: עוד נושא שעלה פה זה נושא הקטינים – מבחינת הבטיחות שלהם.

תמי סלע: החובה לזה שיהיה נוכח מדריך בחדר הכושר כשמתאמנים קטינים היא שרירה וקיימת מכוח החוק - - -

סימון דוידסון: רק לציין שזה צריך להיות מדריך עם תעודת קטינים.

תמי סלע: נכון, אבל מבחינת ההשפעה של זה על המועדונים ועל פעילות של קטינים – אנחנו עוד לא יודעים בדיוק איך זה ישפיע.

תמי סלע: בין היתר זה שזה לשנה וחצי יאפשר לבחון את זה שוב בתום התקופה ולראות איך זה השפיע, עם התקווה – כמו שאמר פה חבר הכנסת דוידסון שלא ייסגרו וכן יהיו מדריכים, והקטינים ימשיכו להיות פעילים.

תמי סלע: דבר נוסף זה באמת מבחינת הבטיחות – מגיש עזרה ראשונה, תכף אני אקרא את הנוסח – הבנתי שיש פה שאלה אם זה קורס או מגיש עזרה ראשונה - מה שנכון מבחינת הכללים תתקנו.

תמי סלע: אז התיקון האחד הוא בתקנה 3א שבעצם תאמר: 3א.

תמי סלע: מכון כושר שמספר המתאמנים בו בזמן נתון אינו עולה על 100 איש פטור מנוכחות מדריך באותו זמן.

תמי סלע: והתוספת היא: "ובלבד שבכל עת שבה לא נוכח מדריך במכון הכושר ינכח במקום..." – כרגע הנסח שעבר בינינו הוא: "מגיש עזרה ראשונה מוסמך".

שרן השכל: אנחנו מבקשים לתקן ל: "אדם שעבר קורס עזרה ראשונה".

תמי סלע: ויש פה הגדרה שזה: "מי שהשלים תוכנית בהתאם לאמות המידה של משרד הבריאות לגבי הדרישות המתאימות להקניית ידע בעזרה ראשונה ובעל תעודה בתוקף".

תמי סלע: אז השאלה פה האם זה מי שעבר קורס או מגיש עזרה ראשונה.

תמי סלע: הגורמים שיותר מכירים זה משרד הבריאות.

סימון דוידסון: אני אגיד לך למה זה עלה.

סימון דוידסון: אנחנו לא רוצים להקשות, הרי.

סימון דוידסון: בסוף, מה אתה צריך?

סימון דוידסון: אין פה טראומות, זה לא תאונות.

סימון דוידסון: מדובר פה על החייאה, על מכשיר דפיברילטור, נכון?

סימון דוידסון: אז לא צריך קורס של 44 שעות כאילו אדם נפל מ-40 קומות.

רועי ברקוביץ: הוא צריך להגיש תעודה של מגיש עזרה ראשונה בתוקף.

סימון דוידסון: - - -

שרן השכל: אז ממה שאני מבינה, אין הגדרה משפטית למגיש עזרה ראשונה.

שרן השכל: יש מי שעבר קורס עזרה ראשונה.

רועי ברקוביץ: קורס החייאה ועזרה ראשונה.

קריאות: - - -

גלעד מלכא: מגיש עזרה ראשונה.

גלעד מלכא: לא ניכנס לתוכנית עצמה.

גלעד מלכא: מי שקובע את אמות המידה זה משרד הבריאות.

גלעד מלכא: בסוף יש מכונים חיצוניים שהם עושים את הקורסים האלה.

גלעד מלכא: אז אנחנו עשינו את זה בצורה מאוד מאוד רחבה, שכל תעודה של מי שעבר קורס של מגיש עזרה ראשונה היא תהיה - - -

סימון דוידסון: אנחנו נוכל לקבל על זה ייעוץ?

סימון דוידסון: כי זה הולך להכשיל את המועדונים.

רועי ברקוביץ: אין לך צורך בייעוץ.

רועי ברקוביץ: אני אתן לך לפחות את מה שבדקנו הבוקר.

קריאה: - - -בקואליציה, פנו אלינו כי שמעו שאתם דנים בזה, ואמרו שיש בעיה של ניסוח.

קריאה: אין כזו הגדרה - - -

רועי ברקוביץ: ברשות

רועי ברקוביץ: כם – יש מספר מוסדות שמכשירים בתחום העזרה הראשונה.

רועי ברקוביץ: ההגדרה אצלם – בחנו היום 4-3 אתרים וההגדרה מאוד ברורה: מגיש עזרה ראשונה, אם זה חברת מלע"ר, אמיתי, נקר מדיק - שלכולן יש את ה-28 שעות האלה שאנחנו גם מכירים אותם מקורסי המדריכים שזה מיועד לכל התחום הספורטיבי.

רועי ברקוביץ: 28 שעות – מגיש עזרה ראשונה, זאת אומרת שזה לדעתנו הקורס שיידרש לכל אלה ש - - -

סימון דוידסון: אבל היום, אם אתה רוצה לעשות ריענון למורה לחינוך גופני או למדריך – אתה צריך שש שעות או ארבע שעות.

רועי ברקוביץ: ריענון זה משהו אחר.

רועי ברקוביץ: הוא יידרש לריענון כדי לשמור על היכולות - - -

סימון דוידסון: זאת אומרת – יש קורס ראשוני, ואחרי זה כל שנתיים ריענון.

תמי סלע: אבל גם אין פה קביעה מפורשת של מספר השעות, אלא לפי אמות המידה של משרד הבריאות.

רועי ברקוביץ: אני אגיד לך למה – כיוון שיכול להגיע חובש קרבי - - -

תמי סלע: לא, אני אומרת שזה בסדר, כי זה לפי אמות המידה של משרד הבריאות.

גלעד מלכא: אנחנו לא רוצים להיכנס לעניין הזה בשביל לא להכשיל, בגלל זה אנחנו אומרים שמשרד הבריאות הוא שקובע לכל המכונים את אמות המידה.

גלעד מלכא: בסוף, כל מכון הוא עושה את הקורס בהתאם לאמות המידה של משרד הבריאות ונותן את התעודה.

גלעד מלכא: אני חושב שההגדרה כאן היא בסדר, היא לא מכשילה.

גלעד מלכא: השארנו אותה מאוד מאוד רחבה.

רועי ברקוביץ: הוא מכיר את זה, הוא מכיר את העולם הזה של הדרכת ספורט.

שרן השכל: יש לנו מישהו בזום שרוצה להגיב על זה?

שרן השכל: אנחנו מבקשים להבין מה ההבדל בין מגיש עזרה ראשונה לבין אדם שעבר קורס עזרה ראשונה, ומה ההבדל מבחינתכם.

קרן שתוי: אז קודם כל ההבדל הוא כמובן גם בהיקף השעות וגם בהיקף התוכן.

קרן שתוי: מגיש עזרה ראשונה זו הגדרה – להערכתי או הבנתי – חוקית, במידה ויהיה כתוב "מגיש עזרה ראשונה" הוא יהיה צריך לדעת לטפל בתאונות, בדברים רבים מאוד שאינם קשורים בכלל לשהות בחדר כושר.

קרן שתוי: אגב, אלה גם תקנות די מיושנות כשלא הייתה פריסה כל כך גדולה ממד"א, ואני אומרת את זה אחרי שיחה עם אלישע, שהוא איש שבזה הוא עוסק – בהכשרות של מדריכי חדרי כושר לעזרה ראשונה ולריענונים.

קרן שתוי: הריענון הוא 4 שעות, ואנחנו מבקשים שיהיה כתוב – תעודת עזרה ראשונה של 8 שעות, שזה באמת כמו שאמר חבר הכנסת דוידסון – מדובר על הפעלת דפיברילטור, על החייאה – דברים שהם אלה שעד שמגיע מד"א הם יכולים להציל חיים במקרים מאוד חריגים של אירוע קיצוני בחדר כושר.

שרן השכל: אז זה נקרא תעודה של מה?

קרן שתוי: תעודת עזרה ראשונה והחייאה.

קרן שתוי: בלי המילה "מגיש", שהיא למעשה מכניסה את זה לתוך הקטגוריה - - - יש למשל טיפול בכלבים, יש שם כוויות – דברים שהם לגמרי לא רלוונטיים, ואגב, להכניס את זה לתוך התקנות האלה הופך את כל התקנה ללא רלוונטית, מכיוון שבסוף אנחנו רוצים להעביר את מנהלי המועדון.

קרן שתוי: מה אנחנו רוצים לעשות?

קרן שתוי: כל אדם במועדון יצטרך לעבור את ההכשרה הזאת.

קרן שתוי: ואם אנחנו נצטרך להעביר אותו קורס של 28 שעות זה כבר הופך להיות יותר מורכב, בטח למקומות הקטנים שאין להם את התקציבים לזה, ולמעשה זה די מייתר את האירוע.

קרן שתוי: אנחנו רוצים להעביר את כולם – אגב, זה גם יתרון גדול, במידה וזה יהיה 8 שעות – להעביר את כל אנשי הצוות קורס עזרה ראשונה והחייאה, וזה למעשה ייתן מענה.

גלעד מלכא: הדרישה למגיש עזרה ראשונה נבעה מהדיון הקודם בוועדה.

שרן השכל: אז אני מבקשת מהיועצת המשפטית לוועדה: אדם בעל תעודת עזרה ראשונה והחייאה.

שרן השכל: אני עשיתי אותו, אגב, לפני חודשים.

שרן השכל: בדרך כלל עושים אותו להורים חדשים.

שרן השכל: אני ממליצה לכולם לעשות קורס החייאה ועזרה ראשונה.

תמי סלע: הבעיה היא שתעודה כזו יכולה להיות מלפני שנים.

שרן השכל: לא, לא.

שרן השכל: את צריכה לחדש אותה כל שנתיים.

תמי סלע: אז היא צריכה להיות בתוקף.

שרן השכל: בסדר.

שרן השכל: אז עם התיקונים האלה.

שרן השכל: יש עוד תיקונים שעשינו?

תמי סלע: התיקון הנוסף זה הבהרה ב-3ב בסעיף קטן (ד), שאין בהוראות תקנה זו כדי לגרוע מהוראות תקנות 2 או 3א כדי להבהיר שלגבי מכון וינגייט ומועדונים של אגודות ספורט – זה עומד בפני עצמו, זה לא שאם יש פחות מ-100 הם צריכים עדיין את בעל תעודת ההסמכה, אלא שמעל 100 – כל עוד אין 100 הם פטורים, ומעל 100 – צריך להיות שם בעל תעודת הסמכה.

תמי סלע: תחילת התוקף – אמרנו:

תמי סלע: תחילתן של תקנות אלה 30 ימים לאחר יום פרסומן, ויעמדו בתוקף עד 18 חודשם מיום התחילה.

תמי סלע: ולגבי היידוע – עד יום התחילה יודיע מכון הכושר למי שרשום כמתאמן בו כי החל מאותו מועד אין חובה לנוכחות מדריך בזמן שנוכחים בחדר הכושר עד 100 מתאמנים, עבור מתאמנים מעל גיל 18.

גלעד מלכא: ויש תיקון שהוועדה ביקשה בעניין השילוט – 3א(ב).

תמי סלע: שהוא יציג במקום בולט שילוט המציין כי עד 100 מתאמנים בזמן נתון –אין חובה לנוכחות מדריך.

תמי סלע: זאת אומרת, הוא גם צריך לשלוח הודעות למתאמנים וגם להציב שילוט.

שרן השכל: בסדר גמור.

שרן השכל: המועצה לשלום הילד, בבקשה.

לירון אשל: תודה, גברתי.

לירון אשל: אני רצה לפה מדיונים על פגיעות מיניות בילדים, כי הנושא הוא חשוב לנו מאוד.

לירון אשל: היינו גם בשיחות מול גורמים שונים.

לירון אשל: אני מצטערת לקלקל את החגיגה, אבל בסופו של דבר כמו שאמרנו גם בדיון הקודם – יש בהחלטה הזאת, שהיא כשלעצמה החלטה מבורכת – לסייע ברגולציה ולסייע כלכלית גם למכוני הכושר, אבל יש בהחלטה – וזה צריך להיות על השולחן בצורה ברורה – יש בה כדי לפגוע בסופו של דבר בקטינים ובאפשרויות שלהם להיכנס למכוני הכושר.

לירון אשל: אני מבינה שיש בעיה בזום אבל גם נציגי מועצת התלמידים הארצית רוצים להשמיע את עמדתם.

לירון אשל: מעבר להיגיון הבסיסי או ההבנה הבסיסית שזה לא רק מסייע בבריאות הפיזית, כמובן, של התלמידים, של הילדים בכלל ושל הקטינים – יש בזה ערך ממשי לבריאות הנפשית שלהם, בטח בתקופה הזו של הקורונה כשניהלנו פה דיונים בוועדת החינוך על כמה חשוב להוציא אותם ולמצוא להם פנאי אחר הצוהריים, ולאפשר להם להשתלב באותם מקומות.

שרן השכל: אבל אין פגיעה, אנחנו בעצם מחייבים מאמן בכל מקום שיש בו מכון כושר עם מתאמנים מתחת לגיל 18.

לירון אשל: אבל גם במכונים מתחת ל-100 מתאמנים?

קריאה: כן.

לירון אשל: רגע.

לירון אשל: חוק הספורט אומר ממילא שכל קטין צריך - - -

קריאה: לא, זה לא חוק הספורט.

קריאה: חוק מכוני כושר.

לירון אשל: צריך שיהיה מדריך בזמן שקטינים מתאמנים.

לירון אשל: ההקלות החדשות - - -

קריאה: זה לא השתנה.

קריאה: אבל יש המשך שאומר – לעניין קטינים יש חובה למדריך שעבר הדרכה להכשרת קטינים.

תמי סלע: אבל החשש הוא ברור – אי אפשר להתעלם מההשלכות שיכולות להיות בשינוי הזה על התמריצים הכלכליים של המכון.

לירון אשל: אני אגיד שהחשש הוא שאם יש עכשיו מכון כושר של 105 אנשים יש לו את הפריבילגיה עכשיו, את הזכות שלא להעסיק מדריך אצלו במכון, אז יכול מאוד להיות שהוא יעשה את השיקול של הרווח וההפסד ויוותר על ה-5 או 7 קטינים ופשוט לא יצטרך - - -הוא יסגור בסופו של דבר את השערים בפני הקטינים.

סימון דוידסון: זה לא החשש.

סימון דוידסון: אני אסביר לך.

סימון דוידסון: אין כמעט חדר כושר במדינת ישראל שיש בו בו זמנית 100 איש.

סימון דוידסון: אולי שלושה במדינה.

סימון דוידסון: תסמכי עלי.

סימון דוידסון: מה החשש שלי?

סימון דוידסון: שחדר כושר או מועדון ויגיד שמתאמנים מתחת לגיל 18 יתאמנו רק בין 16:00 ל 17:00.

סימון דוידסון: יציבו מדריך רק בין 16:00 ל-17:00 זה החשש.

סימון דוידסון: אין לנו כלי נגד המועדונים.

סימון דוידסון: מועדון גם יכול מבחינה חוקית להגיד שהוא לא מקבל מתחת לגיל 18.

סימון דוידסון: זה גם יכול להיות.

גלעד מלכא: בדיון הקודם היה ירון סלע, אם אני לא טועה.

שרן השכל: כן, הוא אמר שרוב החבר'ה שלהם שרשומים במועדון זה חבר'ה צעירים, ובתקופת הקורונה הייתה עלייה מסיבית במספר הצעירים שנרשמו למכוני כושר.

תמי סלע: בוא נגיד שאם היו גם ככה כל הזמן קטינים בחדרי הכושר אז כנראה זה לא היה מגיע, כי זו לא הייתה הקלה אמיתית, כי גם ככה הם צריכים מדריך.

תמי סלע: אז בואו נזכור גם את זה.

תמי סלע: כנראה זה מגיע כי זה כן הולך להקל, כי רוב הזמן - - -

לירון אשל: כשהעלינו את זה בדיון שעבר משרד הספורט ישב פה ואמר – אנחנו סבורים שלא תהיה פגיעה.

לירון אשל: אני חושבת שלהסתפק באמירה שסבורים שלא תהיה פגיעה ושלא ייסגרו השערים, בין אם זה שעתי ובין אם זה לקטינים – אני חושבת שזו אמירה שהיא לא מספיק זהירה.

שרן השכל: סיימנו על זה דיון בשבוע שעבר ואני אני חושבת שכן מצאנו פה את האיזון הנכון.

שרן השכל: אני חושבת שיש פה שמירה על אותם קטינים.

שרן השכל: ההפך, עוד דרשנו שתהיה לאותם מדריכים ומאמנים הכשרה מיוחדת לקטינים על מנת שהם יוכלו לאמן אותם, ולכן אני מקבלת את דבריהם של אנשי משרד התרבות והספורט בעניין הזה.

גלעד שץ: אני אוסיף שזה בדיוק חלק מהדברים שאנחנו נבחן - - -

שרן השכל: לקראת החקיקה שתגיע.

שרן השכל: בוודאי.

גלעד שץ: זו הוראת שעה ואנחנו נעשה את החקיקה אחרי שנראה מה קורה בשטח.

שרן השכל: אני מבקשת לשמוע את שי אברהמי בבקשה.

שרן השכל: מנכ"ל מכון וינגייט.

שי אברהמי: שלום לכולם.

שי אברהמי: לצדי נמצא ד"ר חן ימין שהוא פיזיולוג ומרצה בתחום הזה, בבית הספר להכשרת מאמנים של המכון.

שי אברהמי: אנחנו מבקשים גם אחרי הדיון שהיה כאן לא להוסיף על דברים שנאמר, אבל יש לנו שתי הערות.

שי אברהמי: אחת שנוגעת קונקרטית למכון, מאחר והיא כללית.

שי אברהמי: ההערה הכללית היא שאנחנו סבורים – גם לאור הניסיון שיש פה למי שעוסק בהכשרה של מאמני הכושר, שלהוסיף עוד איזושהי הנחיה לחוק הזה, לתקנות, שמדריך חדש בכל מכון כושר יעבור הדרכה ראשונית של היכרות עם המכשירים, עם חדר הכושר והכללים לפני שהוא מתחיל לפעול.

שי אברהמי: רוב התאונות קורות לחבר'ה שמתלהבים בהתחלה, מגיעים ולא יודעים איך להפעיל את התחנות והציוד, עושים תאונות, יש תקלות, מעמיסים יותר מדי.

שי אברהמי: הדרכה ראשונית כזאת – ההערכה היא שהיא תוכל למנוע תאונות ותקלות בהמשך.

שי אברהמי: קונקרטית לגבי המכון אולי אני לא הבנתי נכון אבל לא ברור לי מדוע ההתייחסות ספציפית לגבי המכון, כשאנחנו מפעילים מכוני כושר לספורטאי ההישג.

שי אברהמי: כשאנחנו - - - לחדר כושר, נבחרת ישראל בג'ודו – שגיא מוקי, פיטר פלצ'יק, אורי ששון - הולכים לחדר כושר – באמת לרוב הם מגיעים עם המדריך של הנבחרת שמלווה אותם והאיש מטעמנו שאחראי על חדר הכושר הוא יותר משגיח באופן כללי.

שי אברהמי: אבל החבר'ה האלה שהם מאוד מאוד מאוד מיומנים, ספורטאים שיום יום נכנסים לחדר הכושר ויודעים את העבודה, לא ברור למה חלה החובה שהם יבואו עם מלווה עם תעודה מוסמכת.

שי אברהמי: לטעמנו, בחדרי כושר שמופעלים לטובת הספורט ההישגי, בוודאי ובוודאי שהכללים שחלים על כל הציבור צריכים לחול, אבל גם אם היה על הציבור חובה שיהיה מדריך חדר כושר, בספורטאי הישג שיודעים את העבודה, מקבלים את ההנחיות, וזאת העבודה שלהם היום-יומית, הם ודאי צריכים להיות פטורים מהצורך שילווה אותם בעל תעודה מוסמכת לנושא הזה.

שרן השכל: תודה.

שרן השכל: משרד התרבות והספורט.

גלעד מלכא: קודם כל אני לא יודע אם יש אצלם בעת ובעונה אחת 100 מתאמנים, אז הם פטורים.

גלעד מלכא: הסעיף בא עוד יותר להקל עליהם, וגם אז זה נקרא מקום עבודה, אז עדיין הם פטורים.

גלעד מלכא: ואם זה לא נקרא מקום עבודה, אז הם יכולים כל מאמן – כל מאמן, לא משנה איזה.

גלעד מלכא: גם מאמן ג'ודו.

סימון דוידסון: אז הוא לא הבין כנראה.

גלעד מלכא: זה פטור על פטור על פטור.

גלעד שץ: זה בדיוק מה שעושה פסקה (ד) שכרגע קראנו.

גלעד שץ: היא בעצם אומרת שההקלה עליכם היא הקלה נוספת, זאת אומרת, על הפטור מ-100 מתאמנים ועל העניין המקצועי.

רועי ברקוביץ: בגלל העניין הזה של הספורטאים שהם בעלי ידע והם לא צריכים את הנוכחות של המדריך.

תמי סלע: המתמחה שלנו הפנה את תשומת ליבי לעניין חשוב, שסגירה של מכון כושר – עכשיו באמת בפני קטינים, רק מהטעם הזה, תיחשב לפי הבנתי לאפליה שהיא אסורה לפי חוק איסור אפליה בשירותים ומוצרים מטעמי גיל.

תמי סלע: וגם קביעה של שעה אחת זה משהו שהוא בלתי סביר, והוא בעצם לא מאפשר את מתן השירות כי זה חדר כושר, וזה אחד המקומות של מתן שירות לציבור מהמקומות שמנויים בחוק.

תמי סלע: זאת אומרת, עדיין צריך לאפשר שימוש סביר ככל שיש קטינים שנרשמים שם ומותר להם לפי החוק להתאמן בחדר כושר.

תמי סלע: אז גם לזה צריך לשים לב, אם יתעוררו בעיות כתוצאה מזה שחדרי כושר פתאום ייסגרו.

תמי סלע: לא אמורה להיות פגיעה מהסוג הזה בקטינים.

תמי סלע: נקווה שמבחינת התמריצים הכלכליים זה לא יביא להתנהלויות כאלה.

שרן השכל: בסדר גמור.

שרן השכל: מה שאנחנו נעשה – אני מעלה את התקנות כפי שהן, מלבד התיקונים שהצגנו עכשיו בדבר הקורס בעל תעודת עזרה ראשונה והחייאה, ואנחנו ממתינים שתביאו אלינו לוועדה את העניין הזה.

שרן השכל: נשמח לקבל אותה ולדון בה.

שרן השכל: מי בעד הצעת תקנות מכוני הכושר?

שרן השכל: מי נגד?

שרן השכל: הצבעה תקנות מכוני הכושר התקבלו.

שרן השכל: התקנות אושרו.

שרן השכל: בכות למכוני הכושר.

שרן השכל: תודה רבה לשר ולמשרד התרבות והספורט בנושא הזה שבאמת הביא תקנות מבורכות שבאמת מסייעות להמון מכוני כושר ולאזרחי ישראל.

שרן השכל: תודה לכם, ישיבה זו נעולה.